b'\n_START_ARTICLE_\nJosip Brinar\n_START_SECTION_\n\xc5\xbdivljenje\n_START_PARAGRAPH_\nJosip Brinar se je rodil 1. novembra 1874 v majhnem zaselku Studence nad Hrastnikom. Po kon\xc4\x8danem \xc5\xa1olanju v doma\xc4\x8dem kraju se je vpisal na mariborsko u\xc4\x8ditelji\xc5\xa1\xc4\x8de, kjer je leta 1893 maturiral._NEWLINE_Prvo u\xc4\x8diteljsko slu\xc5\xbebo je dobil v Slovenski Bistrici, kasneje pa je bil leta 1898 zaradi mo\xc4\x8dnega izkazovanja narodne zavednosti preme\xc5\xa1\xc4\x8den v Vojnik._NEWLINE_Leta 1898 je napravil izpit za me\xc5\xa1\xc4\x8danske \xc5\xa1ole. Med letoma 1899 in 1900 je bil u\xc4\x8ditelj v Rajhenburgu in Sevnici, od koder je od\xc5\xa1el za kratek \xc4\x8das na me\xc5\xa1\xc4\x8dansko \xc5\xa1olo v Kr\xc5\xa1ko. V za\xc4\x8detku \xc5\xa1olskega leta 1905/06 je bil tam imenovan za strokovnega u\xc4\x8ditelja I. skupine, v za\xc4\x8detku \xc5\xa1olskega leta 1906/07 pa je Kr\xc5\xa1ko zapustil. Nato je bil imenovan za ravnatelja novoustanovljene me\xc5\xa1\xc4\x8danske \xc5\xa1ole v Postojni. To delo je opravljal med letoma 1906 in 1918, po prvi svetovni vojni pa je bil ravnatelj dekli\xc5\xa1ke me\xc5\xa1\xc4\x8danske \xc5\xa1ole v Celju in vodja mestne gospodinjske \xc5\xa1ole. Upokojil se je leta 1929._NEWLINE_V aktivni dobi je med po\xc4\x8ditnicami mnogo potoval po svetu. V prostem \xc4\x8dasu je bil strasten lovec, predvsem v \xc4\x8dasu, ko je slu\xc5\xbeboval na Notranjskem. Spomini na lovske pustolov\xc5\xa1\xc4\x8dine so ga tudi pisateljsko navdu\xc5\xa1evali, saj so v zvezi s tem nastale \xc5\xa1tevilne \xc4\x8drtice in povesti.'